S-202/2012

Mál þetta, sem var dómtekið 10 desember sl., höfðaði lögreglustjórinn á Akureyri hér fyrir dómi 22. september 2012 með ákæru á hendur X;

„fyrir umferðar- og fíkniefnalagabrot:

I.

Með því að hafa aðfaranótt laugardagsins 2. júní 2012, ekið bifreiðinni [...], undir áhrifum áfengis (alkóhólmagn í blóði reyndist 2.11‰), undir áhrifum fíkniefna (í blóði hans mældist tetrahýdrókannabínól 5,4 ng/ml.) og sviptur ökurétti frá heimili sínu á Ólafsfirði til Dalvíkur, þar sem hann stöðvaði aksturinn við Bárugötu 5.

Telst þetta varða við 1. mgr., sbr. 3. mgr. 45. gr., 1. mgr., sbr. 2. mgr. 45. gr. A og 1. mgr. 48. gr., sbr. 1. mgr. 100. gr. umferðarlaga nr. 50, 1987, með síðari breytingum.

II.

Með því að hafa ofangreinda nótt verið með í vörslum sínum þegar hann var handtekinn og á heimili sínu [...] á Ólafsfirði, 17,08 grömm af hassi, en megnið af þessum efnum fann lögreglan á honum, þegar verið var að gera leit á honum áður en hann var settur í fangaklefa á Akureyri.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrá nr. 22.911 & 22.917, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001. Jafnframt er gerð sú krafa að ákærði sæti sviptingu ökuréttar samkvæmt 101. gr. og 102. gr. nefndra umferðarlaga, sbr. 18. gr. laga nr. 66, 2006.“

Ákærði krefst vægustu refsingar sem lög leyfa. Þá krefst skipaður verjandi ákærða, I-kk-nf Þ-kk-nf, héraðsdómslögmaður, hæfilegra málsvarnarlauna.

A.

Ákærði hefur komið fyrir dóm og játað sök. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákæru er lýst og þar er rétt heimfærð til laga. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

B.

Ákærði, sem er 24 ára, á samkvæmt sakavottorði nokkurn sakarferil að baki, allt frá árinu 2006, vegna fíkniefnalaga-, umferðarlaga- og hegningarlagabrota. Var ákærði þannig þann 18. september 2006 og 22. janúar og 17. júlí 2009 dæmdur til að greiða sektir til ríkissjóðs fyrir fíkniefnalagabrot. Þann 11. apríl 2007 var ákærði m.a. dæmdur fyrir ölvunarakstur í tvígang og var honum þá gert að greiða sekt, en auk þess var hann sviptur ökurétti í tvö ár og sex mánuði. Með dómi Hæstaréttar Íslands 30.október 2008, í máli nr. 92/2008, var ákærði dæmdur fyrir fíkniefnaakstur, og var hann þá dæmdur til að greiða sekt, en var að auki sviptur ökurétti í tvö ár frá 20. október 2009. Með dómi Héraðsdóms Norðurlands eystra 18. maí 2011 var ákærði sakfelldur fyrir alvarlega líkamsárás og var hann þá dæmdur í sex mánaða fangelsi, sem var skilorðsbundin til þriggja ára, en einnig var honum gert að greiða skaðabætur. Síðast var ákærði dæmdur 4. apríl sl. vegna fíkniefnaakstur. Var fyrrnefndur skilorðsdómur þá tekin upp og ákærði dæmdur í sjö mánaða fangelsi, en sex mánuðir voru skilorðsbundnir til tveggja ára. Jafnframt var ákærði sviptur ökurétti ævilangt.

Með brotum þeim sem ákærði hefur nú verið sakfelldur fyrir hefur hann rofið skilroð dómsins frá 4. apríl 2012. Ber að taka skilorð dómsins upp, sbr. ákvæði 60. gr. og 77. gr. almennra hegningarlaga nr. 19, 1940, og verður honum ákvörðuð refsing í einu lagi fyrir það brot sem hann var þá sakfelldur fyrir og þá háttsemi sem nú er dæmt um.

Ákærði hefur nú í fjórða sinn gerst sekur um akstur undir áhrifum áfengis eða ávana- og fíkniefna. Með vísan til ofangreinds, sbr. og dóma Hæstaréttar, m.a. í málum nr. 644/2007 og 573/2009 og lýstum sakarferli þykir refsing ákærða hæfilega ákveðin níu mánaða fangelsi. Jafnframt skal ákærði, sbr. ákvæði 4. mgr. 77. gr. hegningarlaganna, greiða sekt til ríkissjóðs 160.000 krónur. Skal sektin greiðast innan fjögurra vikna frá birtingu þessa dóms að telja, en ella sæta ákærði fangelsi í 11 daga.

Fyrir dóminn hafa verið lögð gögn sem styðja þá frásögn ákærða að frá því að hann framdi þau brot sem hér eru til umfjöllunar, í júní sl., hafi hann breytt um lifnaðarhætti og tekið sig á, m.a. með því að fara í áfengis- og vímuefnameðferð. Virðist ákærði nú vera staðráðinn í að snúa lífi sínu til betri vegar, en samkvæmt nýlegu vottorði meðferðarstofnunar er hann nú í eftirmeðferð. Að auki virðast aðrar aðstæður ákærða einnig hafa breyst nokkuð.

Að öllu ofangreindu virtu þykir eins og hér stendur á fært og rétt, sbr. ákvæði 5. og 8. tl.1. mgr. 70. gr. hegningarlaganna, að fresta framkvæmd sex mánaða af refsingu ákærða og ákveða að sá hluti hennar falli niður að liðunum tveimur árum haldi hann almennt skilorð 57. gr. laga 19, 1940, sbr. 4. gr. laga nr. 22, 1955.

Með vísan til tilvitnaða ákvæða umferðarlaga í ákæru og lýsts sakarferils er ævilöng ökuréttarsvipting ákærða áréttuð.

Gera ber fíkniefni upptæk eins og krafist er í ákæru og nánar er rakið í dómsorði.

Dæma ber ákærða til að greiða allan kostnað sakarinnar, sem samkvæmt yfirliti lögreglustjóra nemur 122.505 krónum, en auk þess skal hann greiða málflutningsþóknun skipaðs verjanda síns, eins og segir í dómsorði, og er þá virðisaukaskattur meðtalinn.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð:

Ákærði, X, sæti níu mánaða fangelsi. Fresta skal fullnustu sex mánaða af refsingunni og skal sá hluti hennar falla niður að liðnum tveimur árum, haldi ákærði almennt skilorð 57. gr. laga 19, 1940, sbr. 4. gr. laga nr. 22, 1955.

Ákærði greiði 160.000 krónur í sekt til ríkissjóðs. Skal sektin greiðast innan fjögurra vikna frá birtingu þessa dóms að telja, en ella sæta ákærði fangelsi í 11 daga.

Ákærði skal sviptur ökurétti ævilangt frá birtingu dómsins að telja.

Gerð eru upptæk til ríkissjóðs 17,08 grömm af hassi, sbr. efnaskrár lögreglu með nr. 22.911 og 22.917

Ákærði greiði 235.455 krónur í sakarkostnað, þar með talin málsvarnarlaun skipaðs verjanda síns, I-kk-ef Þ-kk-ef héraðsdómslögmanns, 112.950 krónur.